Resumé af Kommissionens afgørelse

af 10. september 2021

om fastsættelse af konkrete foranstaltninger til afhjælpning af de konkurrencebegrænsende virkninger af den overtrædelse, som blev konstateret i Kommissionens afgørelse beslutning af 5. marts 2008 om Den Hellenske Republiks tildeling eller opretholdelse af koncessioner til fordel for Public Power Corporation S.A på udvinding af brunkul (traktatbrudssag nr. 2003/4428)

(SAG AT.38700 – Græske markeder for brunkul og elektricitet)

(meddelt under nummer C(2021)6595 final)

(Kun den engelske udgave er autentisk)

(2022/C 75/02)

Den 10. september 2021 vedtog Kommissionen en afgørelse om en procedure efter artikel 106, stk. 3, i traktaten om Den Europæiske Unions funktionsmåde. Kommissionen offentliggør hermed afgørelses hovedindhold.

(1) Ved beslutning af 5. marts 2008 fastslog Kommissionen, at Den Hellenske Republik havde tilsidesat artikel 106, stk. 1, sammenholdt med artikel 102 i TEUF, for så vidt som den havde tildelt eller opretholdt Public Power Corporations (»PPC«) eneret til udnyttelse af brunkul i Grækenland og derved skabt ulige muligheder for erhvervsdrivende, for så vidt angår adgangen til brunkulsfyret elproduktion, samt gjort det muligt for PPC at opretholde sin dominerende stilling på det græske engrosmarked for elektricitet ved at udelukke nye virksomheder fra at komme ind på markedet eller ved at forhindre dem i det (»beslutningen fra 2008«).

(2) Ved beslutning af 4. august 2009 gjorde Kommissionen en række foranstaltninger foreslået af Den Hellenske Republik bindende med henblik på at sikre PCC’s konkurrenter adgang til brunkulsfyret produktion på det græske elmarked (»beslutningen fra 2009«).

(3) Ved domme af 15. december 2016 stadfæstede Retten beslutningerne fra 2008 og 2009. Retten bekræftede, at PCC’s næsten eksklusive rettigheder til udnyttelse af brunkul skabte ulige vilkår over for konkurrenterne.

(4) Ved afgørelse af 17. april 2018 gjorde Kommissionen en række afhjælpende foranstaltninger foreslået af Den Hellenske Republik bindende, som bl.a. vedrører tredjepartsadgang til brunkulsfyret elproduktion gennem afhændelsen af to eksisterende PCC-brunkulsfyrede anlæg (afgørelsen fra 2018).

(5) Den Hellenske Republik har ikke gennemført de foranstaltninger, der blev godkendt ved Kommissionens beslutning fra 2009 og afgørelse fra 2018.

(6) Den 1. februar 2021 foreslog Den Hellenske Republik Kommissionen nogle nye afhjælpende foranstaltninger, som skulle erstatte de foranstaltninger, der var blevet gjort bindende ved afgørelsen fra 2018. I det nye forslag blev der taget højde for Den Hellenske Republiks plan om at nedlægge alle eksisterende brunkulsfyrede anlæg frem mod 2023, og der blev givet adgang for PCC’s konkurrenter til PCC’s produktionskapacitet gennem forwardprodukter (dvs. elmængderne sælges adskillige måneder før deres faktiske levering). Kommissionen iværksatte markedsundersøgelser om de foreslåede foranstaltninger den 2. februar 2021 og den 5. juli 2021. Den Hellenske Republik fremsendte den endelige udgave af de afhjælpende foranstaltninger den 1. september 2021.

(7) En af de foranstaltninger, der gøres bindende ved afgørelsen er bl.a. Den Hellenske Republiks forslag om at sikre, at PCC får en position som nettosælger på det græske forwardmarked ved at sælge 40-50 % af sin brunkulsfyrede produktion på den Hellenske energibørs og/eller den europæiske energibørs. Ved at give konkurrenterne mulighed for at få adgang til engrosmarkedet for elektricitet til stabile priser på lang sigt og ved at tilføre likviditet til det græske forwardmarked vil de afhjælpende foranstaltninger øge konkurrencen på de græske elmarkeder til fordel for forbrugerne.